text: C'ele nuit ainsi trespassa
   Cléomadès, k'ainc ne pensa
   Fors k'à ce que je vous devis.
   Si tost com jours fu esclarcis,
   Se leva ; car moult desiroit
   Que Meniadus levez soit.
   Et li autre aussi se leverent,
   Et cil dou chastel deffermerent
   La tour, et sont léenz entré.
   Après ce, n'a pas demoré
   Granment li rois Meniadus
   Que il ne soit là droit venus ;
   Car tous jours matin se levoit
   Quant gens trespassans là savoit.
   Pour ce, estoit matin levez.
   Dedenz cele tour est entrez.
   Li marcheänt contre lui vont,
   Courtoisement salué l'ont,
   Et aussi fist Cléomadès.
   Li rois, qui fu courtois et nés,
   A à chascun des trois rendu
   Moult courtoisement son salu.
  